
Parlamentul  României

Camera  Deputaţilor
Comisia pentru Sănătate şi Familie
                Nr. 28/566/ 26 septembrie 2002 

A V I Z 

asupra propunerii legislative privind

asigurarea încadrării în muncă a persoanelor cu handicap


Cu adresa nr.310 din 19 septembrie 2002, în conformitate cu prevederile art.89 din Regulamentul Camerei Deputaţilor ,  Comisia pentru sănătate şi familie a fost sesizată pentru dezbaterea şi avizarea propunerii legislative privind asigurarea încadrării în muncă a persoanelor cu handicap.

În urma dezbaterilor care au avut loc în şedinţa din 23.09.2002, Comisia pentru sănătate şi familie a  apreciat că propunerea legislativă cuprinde prevederi paralele cu actele normative existente astfel:

1. Ordonanţa de urgenţă a Guvernului  nr.102/1999 privind protecţia specială şi încadrarea în muncă a persoanelor cu handicap, aprobată prin modificări şi completări prin Legea nr.519/2002 defineşte,  în cadrul  Capitolului I “Dispoziţii generale” noţiunea de persoană cu handicap. De asemenea, în acelaşi capitol, se prevede că realizarea măsurilor de protecţie specială a persoanelor cu handicap este organizată, coordonată şi controlată de către “Secretariatul de Stat pentru Persoanele cu Handicap". În continuare, Capitolul VII “Încadrarea în muncă a persoanelor cu handicap” cuprinde prevederi privind definirea unităţilor protejate, condiţiile încadrării în muncă a persoanelor cu handicap, drepturile de care beneficiază persoanele cu handicap încadrate în muncă şi facilităţile acordate acestora.

2. Legea nr.19/2000 privind sistemul public de pensii şi alte drepturi de asigurări sociale reglementează modalităţile de pensionare a persoanelor cu handicap.

Având în vedere cele de mai sus, comisia a hotărât, în unanimitate, acordarea avizului negativ la propunerea legislativă privind asigurarea încadrării în muncă a persoanelor cu handicap.


În raport de obiectul şi conţinutul său, prezenta propunere legislativă face parte din categoria legilor organice .

